# המשחק שלכם – פירוט, רכיבים רשמיים, סקר שוק

בשלב ראשון יש לפתוח "אירגון" (organization) עבור הצוות שלכם בגיטהאב, כפי שהוסבר בשיעור.

* מומלץ מאד, שכל אחד מחברי הצוות יסמן את עצמו כ"חבר ציבורי" (public) של הארגון, דרך ההגדרות בחשבון גיטהאב האישי. זאת, כדי שתוכלו לקבל הכרה על החלק שלכם בעבודת הצוות.

בחרו **N+1** רעיונות (כאשר N הוא מספר חברי הצוות) מבין הרעיונות שהעליתם במטלה הראשונה, שאותם תמשיכו לפתח בהמשך הקורס.

*בשלב זה עדיין אפשר להתחרט ולבחור* ***N+1*** *רעיונות חדשים.*

עבור כל אחד מהרעיונות:

1. בחרו שם למשחק.
2. פיתחו מאגר (repository) בחשבון של הצוות בגיטהאב, ששמו כשם המשחק.
3. הוסיפו למאגר פירוט של הרכיבים הרשמיים וסקר-שוק, על-פי התבנית בקובץ <formal-elements.md> . העתיקו את התבנית למאגר החדש שפתחתם, וענו על השאלות בקובץ (החליפו את הטקסט של השאלות בטקסט של התשובות).
   * לחלופין, אתם יכולים לענות על השאלות בדף ויקי חדש (לחצו על הקישור "wiki" בדף הראשי של המאגר שלכם בגיטהאב, וצרו דף חדש).
4. הוסיפו למאגר שלכם קובץ README.md ובו הסבר קצר על המשחק, וקישור לדף עם הרכיבים הרשמיים שיצרתם בסעיף 3.
   * שימו לב: הקובץ README.md משמש כ"חלון הראווה" של המשחק שלכם – זה הדבר הראשון שאנשים רואים כשהם נכנסים למאגר שלכם. שמרו עליו נקי, יפה ומעוצב.