# המשחק שלכם – פירוט וסקר-שוק

בחרו **N+1** רעיונות (כאשר N הוא מספר חברי הצוות) מבין הרעיונות שהעליתם במטלה הראשונה, שאותם תמשיכו לפתח בהמשך הקורס.

*\* בשלב זה עדיין אפשר להתחרט ולבחור* ***N+1*** *רעיונות חדשים.*

עבור כל אחד מהרעיונות:

* בחרו שם למשחק.
* פיתחו מאגר (repository) בחשבון של הצוות בגיטהאב, ששמו כשם המשחק.
* שימו במאגר מסמך pdf עם הפרטים הבאים (במטלות הבאות יתווספו למאגר זה מסמכים נוספים).

## א. המשחק במבט-על (Overview)

* כתבו משפט שיווקי קצר וקליט ("tagline") המתאר את המשחק.
* כתבו "[נאום מעלית](https://he.wikipedia.org/wiki/%D7%A0%D7%90%D7%95%D7%9D_%D7%9E%D7%A2%D7%9C%D7%99%D7%AA)" – טקסט קצר המתאר את מהות המשחק שלכם (concept) בשלושים שניות (אם תפגשו משקיע במעלית, והוא ישאל אתכם "מה הרעיון שלכם?", מה תאמרו לו כדי לשכנע אותו להשקיע בכם לפני שהמעלית עוצרת?).
* לאיזה פלטפורמה מיועד המשחק שלכם (כגון: מחשב רגיל / טלפון נייד / אינטרנט)?
* לאילו שחקנים מיועד המשחק שלכם (כגון: איזה גילים / רמת כישרון / רמת ניסיון / תחומי עניין)?

## ב. תהליכים – מה השחקן יעשה?

הכינו תיאור מפורט של:

* **תהליך ההתחלה** של המשחק - שלושים השניות הראשונות (זה הזמן ששחקן ממוצע, שייתקל במשחק שלכם באינטרנט, ישחק בו לפני שיחליט אם להמשיך או לא. מה תעשו כדי לגרום לו להישאר?);
* **תהליך הליבה** של המשחק – רצף-הפעולות שהשחקן מבצע שוב ושוב על-מנת להתקדם במשחק.
* **תהליך הסיום** של המשחק – הפעולות שהשחקן מבצע כדי לנצח / לסיים את המשחק.

לגבי כל תהליך, תארו באיזה פקדים השחקן ישתמש (עכבר / מקלדת / מגע), ומה יקרה במשחק כתוצאה מכך.

## ג. מסכים – מה השחקן יראה?

תארו את לוח המשחק – מה רואים בו בכל אחד מהשלבים הנ"ל (התחלה, ליבה, וסיום). הוסיפו לכל אחד מהשלבים ציורי-מסך, מפות ושרטוטים אחרים הממחישים אותו כפי שאתם רואים אותו בדמיון שלכם.

## ד. סקר שוק

לפני שמתחילים לעבוד על משחק (או כל מוצר אחר), חשוב לוודא שלא עשו את זה קודם. לא נעים לעבוד סמסטר שלם (או שנה שלמה) על משחק ואז לגלות שכבר יש משחק כזה.

חפשו בגוגל, בחנות play, בפייסבוק, ובכל מקום אחר שיש לכם גישה אליו, משחקים דומים לרעיון שלכם. ציינו באיזה ביטויי-חיפוש השתמשתם.

זהו את שלושת המשחקים הדומים ביותר. הסבירו, לגבי כל אחד מהם, מה תעשו כדי שהמשחק שלכם יהיה שונה/מקורי/מיוחד/טוב יותר מהמתחרים? מדוע שחקנים יעדיפו דווקא את המשחק שלכם?