# מטלה שבועית - רכיבים דרמטיים

## שאלה 1: ניתוח הרכיבים הדרמטיים במשחק

חיזרו למשחק-המחשב ששיחקתם במטלה על רכיבים רשמיים, או בחרו משחק חדש. נתחו את המשחק ע"פ הרכיבים הדרמטיים שנלמדו בשיעור. הסבירו איך כל גורם משפיע על חוויית השחקן. בפרט:

1. **אתגר**:
   * אילו *כישורים* דרושים כדי לשחק?
   * אם אפשר לבחור רמת-קושי *ידנית* – מה ההבדלים בין רמות הקושי השונות?
   * איך רמת-הקושי משתנה *דינמית* תוך-כדי המשחק בהתאם לעליית רמת-המיומנות של השחקן?
2. **זרימה**:
   * מה המשחק עושה כדי למקד את *תשומת-הלב* של השחקן במשחק ולמנוע הסחות-דעת?
   * איך המשחק נותן לשחקן תחושה שהוא *שולט* במשחק ושהפעולות שלו משפיעות?
   * איך המשחק נותן לשחקנים *משוב* על הצלחה או כישלון?
3. **שעשוע**:
   * האם המשחק מאפשר לשחקן לעשות דברים נחמדים שאינם קשורים ישירות למטרת המשחק?
   * דיברנו על סוגי שחקנים – התחרותי, הסייר, האספן וכו'. לאיזה מהם המשחק מתאים במיוחד?
4. **רגשות**:
   * איזה רגשות התעוררו בכם כששיחקתם במשחק לראשונה?
   * איך עיצוב-המשחק תורם ליצירת רגשות אלה?
5. **סיפור-רקע** (premise):
   * מהו סיפור-הרקע של המשחק – מה קרה לפני שהמשחק התחיל?
   * איך סיפור-הרקע מועבר לשחקן?
6. **דמויות**: מי הן הדמויות במשחק?
   * דמויות מרכזיות - מי ה"גיבור" ומי ה"מתנגד" העיקרי?
   * דמויות משניות - מי הן ומה כל אחת מוסיפה לחוויית השחקן?
   * האם הדמויות קבועות, או משתנות במהלך המשחק?
   * האם הדמויות מתנהגות באופן המזכיר רצון חופשי?
7. **עלילה**:
   * מהי העלילה המרכזית במשחק?
   * איך נראית הקשת הדרמטית של העלילה? (נסו לשרטט גרף).
   * איך התנהגות השחקן משפיעה על התפתחות העלילה?
8. **עולם**:
   * מהם חוקי הטבע, הגיאוגרפיה, ההסטוריה, הכלכלה, החברה והפוליטיקה בעולם של המשחק?
   * איך השחקן לומד להכיר את העולם הזה?
9. מבין הרכיבים שתיארתם למעלה, מה הם הרכיבים התורמים ביותר לייחודיות והמקוריות של המשחק?

**הגשה**: הכינו מצגת של עד 10 דקות על המשחק, עם צילומי-מסך או קטעי-וידיאו מהמשחק שלכם הממחישים כל גורם (אפשר לשים את הטקסט עם ההסברים המלאים ב-notes).

## שאלה 2: שינוי ושימוש ברכיבים דרמטיים

בצעו אחת מהמשימות הבאות לבחירתכם:

## --- שאלה 2 א: הוספת רכיבים דרמטיים למשחק קיים

בחרו משחק לוח/קלפים/חברה מוכר, שאין בו כרגע רכיבים דרמטיים. הוסיפו לו רכיבים דרמטיים, אשר יהפכו אותו למעניין ומושך יותר מבחינה רגשית:

* הוסיפו **סיפור-רקע**;
* הוסיפו **דמויות** או היפכו את כלי-המשחק הקיימים לדמויות עם אישיות מיוחדת;
* הוסיפו **עלילה** עם קשת דרמטית;
* הוסיפו **עולם** עם חוקים משלו;

שחקו עם חברים או משפחה ושימו לב לתגובות שלהם. האם הרכיבים הדרמטיים משפרים את המשחק? או גורעים מהחוויה? כמו במטלות הקודמות, כל אחד מחברי הצוות צריך לבצע playtest ולדווח.

## --- שאלה 2 ב: הוספת רכיבים משחקיים לסיפור קיים

כשרוצים לבנות משחק עם רכיבים דרמטיים, במקום להתחיל מאפס אפשר להתחיל מסיפור שכבר קיים ומוכר. אבל יש כמה אתגרים שצריך לפתור. בחרו סיפור שאתם מכירים ופתרו את המשימות הבאות.

* **עלילה**: במשחק מחשב, בניגוד לספר, העלילה יכולה להתפצל בהתאם לפעולות השחקן. בקישור זה: <https://writing.stackexchange.com/a/47032/40483> תוכלו לקרוא כמה רעיונות על הפיכת סיפור קוי לסיפור מתפצל (עם דוגמאות מהסיפור "עליסה בארץ הפלאות"). תארו איך אפשר להפוך את הסיפור שבחרתם לסיפור מתפצל. שרטטו עץ או מכונת-מצבים המתארים את התפתחות העלילה בהתאם לפעולות השחקן. הכניסו לפחות N+3 נקודות פיצול בעלילה.
* **עולם**: מהם המאפיינים המיוחדים בעולם המתואר בסיפור שבחרתם (חוקי טבע, גיאוגרפיה, הסטוריה, ביולוגיה וכד'), ואיך אפשר לשקף תכונות אלו במשחק מחשב?
* **שעשוע**: במשחק מחשב, בניגוד לספר, יש הרבה יותר מקום לסיפורי-צד ותיאורי-צד. למשל, אפשר לתת לשחקן לחקור חדרים או איזורים בעולם של הספר, שלא מתוארים בפירוט בספר מחוסר מקום. איך אפשר לנצל אפשרות זו עם הסיפור שבחרתם, ואיך זה יכול להוסיף לחוויית השחקן?
* **אתגר**: מה הם האתגרים שהגיבור מתמודד עמם בסיפור, ואיך אפשר לגרום לשחקן להתמודד עם אתגרים דומים במשחק? איך אפשר לוודא שהמשחק יהיה מאתגר גם למי שכבר קרא את הספר (ויודע איך הגיבור פתר את האתגרים), וגם למי שעדיין לא קרא אותו?