# המשחק שלכם – תיקון תקלות ומדריך למשתמש

## א. תיקון תקלות

תקנו את כל התקלות שהתגלו בבדיקות בשבוע שעבר –תקלות שגיליתם בעצמכם, תקלות שגילו שחקני-הניסוי שלכם, תקלות שהערנו עליהן במודל או בגיטהאב או בדואל, וכל תקלה נוספת שאתם מוצאים.

המשחק לא צריך עדיין להיות מושלם – לא חייבים לכתוב כבר עכשיו את כל השלבים – אבל הוא צריך להיות "שחיק" ונקי מתקלות, כך שגם מי שלא מכיר אותו (כמוני למשל) יכול לשחק בו בקלות, בלי "להיתקע" ובלי להיתקל בבאגים.

## ב. מדריך למשתמש

עיברו על הרכיבים הרשמיים בתיכנון המשחק שלכם, וודאו שכולם ברורים לשחקן:

1. **שחקנים**: איך המשחק (או הטקסט שלידו) מסביר מיהו קהל-היעד של המשחק?
   * הוסיפו באיץ', ב"הערות" של המשחק, קטע קצר המושך שחקנים מקהל-היעד ומשכנע אותם לשחק.
2. **יעדים**: איך המשחק מסביר לשחקן מה היעדים שלו – מה הוא אמור להשיג?
3. **תהליכים**: איך המשחק מסביר לשחקן מה התהליכים – על מה ואיך צריך ללחוץ כדי להתקדם?
4. **חוקים**: איך המשחק מסביר לשחקן מה החוקים – מה אסור לעשות, ומה תוצאות כל פעולה?
   * הוסיפו, בתחילת המשחק שלכם, מדריך למשתמש – קטע שמדריך את המשתמש צעד אחר צעד עד שהוא יודע את כל היעדים, התהליכים והחוקים. דוגמה למדריך טוב ניתן למצוא כאן: <https://ronyogev.itch.io/mix-it> .
5. **משאבים:** איך המשחק מסביר לשחקן מה המשאבים?
   * הוסיפו חיווי חזותי לכל משאב רלבנטי, לדוגמה: חיים, בריאות, כסף, זמן וכו'.
6. **עימותים**: איך השחקן לומד מה הם העימותים שהוא צריך להתמודד איתם?
7. **גבולות:** איך המשחק מראה לשחקן את גבולות העולם?
   * הוסיפו עצמים כלשהם המייצגים את גבולות העולם, בהתאם לנושא המשחק שלכם.
8. **תוצאות**: איך המשחק מראה לשחקן את תוצאות המשחק?
   * הוסיפו מסך ניצחון / הפסד / כל תוצאה אחרת רלבנטית למשחק שלכם.